C 322/22

OZNÁMENIE – VEREJNÁ KONZULTÁCIA

Pojmy združenia Mercosur, ktoré sa majú chrániť ako tradičné pojmy pre vína v Európskej únii

(2018/C 322/11)

V rámci prebiehajúcich rokovaní so združením Mercosur (Argentína, Brazília, Paraguaj a Uruguaj) týkajúcich sa Dohody o pridružení (ďalej len „dohoda“) vrátane prílohy o obchode s vínom a liehovinami orgány združenia Mercosur požiadali o ochranu dvanástich pojmov ako tradičných pojmov pre vína podľa dohody. Európska komisia v súčasnosti posudzuje, či tieto pojmy budú na základe budúcej dohody chránené ako tradičné pojmy.

Komisia vyzýva všetky členské štáty alebo tretie krajiny, resp. fyzické alebo právnické osoby s legitímnym záujmom, ktoré majú bydlisko alebo sídlo v niektorom členskom štáte alebo tretej krajine, aby predložili námietky voči takejto ochrane v podobe náležite odôvodneného vyhlásenia.

Vznesené námietky sa musia Komisii doručiť do jedného mesiaca odo dňa uverejnenia tohto oznámenia. Vznesené námietky sa preskúmajú len vtedy, ak budú doručené v uvedenej lehote. Vznesené námietky treba zaslať na túto e-mailovú adresu: AGRI-A3@ec.europa.eu.

Prípadná ochrana týchto pojmov ako tradičných pojmov v Európskej únii je podmienená úspešným ukončením týchto rokovaní a následným prijatím právneho aktu.

ŽIADOSŤ O OCHRANU TRADIČNÉHO POJMU

„CRIANZA“

Jazyk žiadosti: španielčina

Žiadateľ: Argentína

Tradičný pojem, pre ktorý sa žiada ochrana: Crianza

Jazyk tradičného pojmu: španielčina

Kategórie vinárskych výrobkov Víno

Definícia Výrazy: Barrel, Crianza en Roble, Criado en Barrica de Roble alebo podobné sa môžu používať len v prípade, ak sa skutočne použili dubové sudy, aby sa osobitné vlastnosti dreva preniesli na vinárske výrobky.

(Art.6 de la Resolución No 23/2008)

ŽIADOSŤ O OCHRANU TRADIČNÉHO POJMU

„DULCE NATURAL“

Jazyk žiadosti: španielčina

Žiadateľ: Argentína

Tradičný pojem, pre ktorý sa žiada ochrana: Dulce natural

Jazyk tradičného pojmu: španielčina

Kategórie vinárskych výrobkov Víno

Definícia Víno Dulce Natural: Výrobok získaný čiastočným prekvasením čerstvého a dozretého hrozna alebo čerstvého hroznového muštu z Vitis Vinifera L., ktorých neúplné kvasenie nastáva použitím fyzikálnych procesov v čase jeho spracovávania a obsah alkoholu je najmenej PÄŤ OBJEMOVÝCH PERCENT (5 % v/v) a obsah cukru, výlučne zvyškového po kvasení, je minimálne DVADSAŤ GRAMOV NA LITER (20 g/l) redukujúcich cukrov. Toto víno môže byť druhové alebo odrodové.

Víno espumante dulce natural: Výrobok, ktorého oxid uhličitý pochádza z kvasenia v uzavretej nádobe, čistý hroznový mušt alebo čiastočne skvasený čistý hroznový mušt konzervovaný fyzikálnym spôsobom; s konečným tlakom minimálne štyri atmosféry (4 atm) a teplotou do dvadsať stupňov (20 °C); s obsahom alkoholu minimálne sedem objemových percent (7 % v/v) a minimálnym zvyškovým prírodným cukrom šesťdesiat gramov na liter (60 g/l). Nemôže sa k nemu pridať tirážny likér a/alebo expedičný likér.

(Art. 1 y 2 de la Resolución 17/2012 y Anexo I Punto I Punto 2.2 de la Resolución No 01/2003).

ŽIADOSŤ O OCHRANU TRADIČNÉHO POJMU

„FINO“

Jazyk žiadosti: španielčina

Žiadateľ: Argentína

Tradičný pojem, pre ktorý sa žiada ochrana: Fino

Jazyk tradičného pojmu: španielčina

Kategórie vinárskych výrobkov Víno

Definícia Je to víno s obsahom alkoholu 8,6 % až 14,0 % objemu, ktorý pochádza výlučne z odrôd Vitis vinífera okrem Criolla Grande a Cereza, a je spracované príslušnými technologickými procesmi, ktoré zaručujú optimalizáciu jeho senzorických vlastností.

(Capítulo 2 Art. 2.2.1.3 Reglamento GMC No 45/1996 Reglamento Vitivinícola del Mercosur)

ŽIADOSŤ O OCHRANU TRADIČNÉHO POJMU

„VINO GENEROSO“

Jazyk žiadosti: španielčina

Žiadateľ: Argentína

Tradičný pojem, pre ktorý sa žiada ochrana: Vino Generoso

Jazyk tradičného pojmu: španielčina

Kategórie vinárskych výrobkov Víno

Definícia Špeciálne vína (likérové a/alebo alkoholizované):

1.kategória A: Suché alebo sladké víno, ktoré má bez prísad obsah alkoholu minimálne dvanásť a pol percenta (12,5 %) objemu a/alebo získaný obsah alkoholu potenciálne najmenej pätnásť stupňov (15° GL – podľa stupnice Gay-Lussac);2.kategória B: Suché alebo sladké víno, ktorého obsah alkoholu je najmenej pätnásť percent objemu (15 %) a pochádza čiastočne z pridania vinného alkoholu kedykoľvek v priebehu jeho prípravy;3.kategória C: Je to víno získané pridaním akéhokoľvek z týchto výrobkov kedykoľvek počas neurčeného výrobného procesu, a to spoločne alebo oddelene: koncentrovaný mušt, mistela, arrope, hroznový karamel alebo vinný alkohol s celkovým obsahom alkoholu najmenej pätnásť stupňov (15° GL).

(Art. 17 inc. B de la Ley 14.878 Ley General de Vinos)

ŽIADOSŤ O OCHRANU TRADIČNÉHO POJMU

„FINO“

Jazyk žiadosti: španielčina

Žiadateľ: Uruguaj

Tradičný pojem, pre ktorý sa žiada ochrana: Fino

Jazyk tradičného pojmu: španielčina

Kategórie vinárskych výrobkov Víno

Definícia Je to víno s obsahom alkoholu 8,6 % až 14,0 % objemu, ktorý pochádza výlučne z odrôd Vitis vinífera okrem Criolla Grande a Cereza, a je spracované príslušnými technologickými procesmi, ktoré zaručujú optimalizáciu jeho senzorických vlastností.

(Capítulo 2 Art. 2.2.1.3 Reglamento GMC No 45/1996 Reglamento Vitivinícola del Mercosur)

ŽIADOSŤ O OCHRANU TRADIČNÉHO POJMU

„LEVE“

Jazyk žiadosti: španielčina

Žiadateľ: Uruguaj

Tradičný pojem, pre ktorý sa žiada ochrana: Leve

Jazyk tradičného pojmu: španielčina

Kategórie vinárskych výrobkov Víno

Definícia Je to víno s obsahom alkoholu 7,0 % až 8,5 % objemu získaného výlučne kvasením prírodných cukrov hrozna vytvorených počas zberu v oblasti pestovania.

(Res GMC 45/96, Decreto 325/97, Decreto 190/2010)

ŽIADOSŤ O OCHRANU TRADIČNÉHO POJMU

„RESERVA“

Jazyk žiadosti: španielčina

Žiadateľ: Uruguaj

Tradičný pojem, pre ktorý sa žiada ochrana: Reserva

Jazyk tradičného pojmu: španielčina

Kategórie vinárskych výrobkov Víno

Definícia Vyrábajú sa z odrôd, ktoré patria k druhu Vitis vinifera s uznávanou kvalitou hrozna a ktoré po procese dozrievania za príslušných podmienok dosiahli dobrú úroveň zrenia, pokiaľ ide o všetky ich senzorické vlastnosti.

(Decreto No 315/994).

ŽIADOSŤ O OCHRANU TRADIČNÉHO POJMU

„VIEJO“

Jazyk žiadosti: španielčina

Žiadateľ: Uruguaj

Tradičný pojem, pre ktorý sa žiada ochrana: Viejo

Jazyk tradičného pojmu: španielčina

Kategórie vinárskych výrobkov Víno

Definícia Vína predávané pod názvom „staré“ sa musia spracovávať minimálne dva roky.

(Decreto 6/8/29).

ŽIADOSŤ O OCHRANU TRADIČNÉHO POJMU

„FINO“

Jazyk žiadosti: portugalčina

Žiadateľ: Brazília

Tradičný pojem, pre ktorý sa žiada ochrana: Fino

Jazyk tradičného pojmu: portugalčina

Kategórie vinárskych výrobkov Víno

Definícia Vinho fino je víno s obsahom alkoholu 8,6 % (osem celých šesť desatín percenta) až 14 % (štrnásť percent) objemu pripravované príslušnými technologickými procesmi, ktoré zabezpečujú optimalizáciu ich senzorických vlastností a sú výlučne z odrôd Vitis vinifera zo skupiny Nobles, ako je definované v nariadení.

(item 2.2.1.3. do Regulamento Vitivinícola do Mercosul, Lei Federal n. 7.678/1988, § 1, Art. 9)

ŽIADOSŤ O OCHRANU TRADIČNÉHO POJMU

„LEVE“

Jazyk žiadosti: portugalčina

Žiadateľ: Brazília

Tradičný pojem, pre ktorý sa žiada ochrana: Leve

Jazyk tradičného pojmu: portugalčina

Kategórie vinárskych výrobkov Víno

Definícia Článok 10. Vinho leve je víno s obsahom alkoholu 7 % (sedem percent) až 8,5 % (osem a pol percenta) objemu získaného výlučne z kvasenia prírodných cukrov hrozna vytváraných počas zberu v produkčných oblastiach, jeho výroba zo stolového vína je zakázaná.

(item 2.2.1.2. do Regulamento Vitivinícola do Mercosul, Lei Federal n. 7.678/1988, Art. 10)

ŽIADOSŤ O OCHRANU TRADIČNÉHO POJMU

„RESERVA“

Jazyk žiadosti: portugalčina

Žiadateľ: Brazília

Tradičný pojem, pre ktorý sa žiada ochrana: Reserva

Jazyk tradičného pojmu: portugalčina

Kategórie vinárskych výrobkov Víno

Definícia

I) – v prípade červeného vína s obsahom alkoholu najmenej 11 % objemu, sa dodržiava obdobie dozrievania minimálne dvanásť mesiacov, pokiaľ sa používajú nádoby z vhodného dreva.

II) – v prípade bieleho alebo ružového vína (víno typu „rosé“) s obsahom alkoholu najmenej 11 % objemu, sa dodržiava obdobie dozrievania minimálne šesť mesiacov, pokiaľ sa používajú nádoby z vhodného dreva.

(Portaria MAPA n. 43/2016, art. 30)

ŽIADOSŤ O OCHRANU TRADIČNÉHO POJMU

„GRAN RESERVA“

Jazyk žiadosti: portugalčina

Žiadateľ: Brazília

Tradičný pojem, pre ktorý sa žiada ochrana: Gran reserva

Jazyk tradičného pojmu: portugalčina

Kategórie vinárskych výrobkov Víno

Definícia

I) – v prípade červeného vína s obsahom alkoholu najmenej 11 % objemu, sa dodržiava obdobie dozrievania minimálne 18 mesiacov a povinne sa používajú nádoby z vhodného dreva s maximálnym objemom šesťsto litrov minimálne počas obdobia šiestich mesiacov a

II) – v prípade bieleho alebo ružového vína (typu „rosé“) s obsahom alkoholu najmenej 11 % objemu, sa dodržiava obdobie dozrievania minimálne 12 mesiacov a povinne sa používajú nádoby z vhodného dreva s maximálnym objemom šesťsto litrov minimálne počas obdobia troch mesiacov.

Portaria MAPA n. 43/2016, art. 30